Dunyoda koronavirus qurbonlari soni 1,9 million kishidan oshdi

Butun dunyo bo‘ylab koronavirus oqibatida vafot etganlar soni 1,9 million kishidan oshdi. Bu haqda virus tarqalishini real vaqtda kuzatib kelayotgan Jons Hopkins universiteti ma’lumotlarida keltirilgan.

Pandemiya boshlanganidan buyon dunyoning 191 davlatida kasallanish bo‘yicha 88,8 milliondan ortiq holat qayd etilgan, 62 milliondan ortiq bemor sog‘aygan.
Eng ko‘p o‘lim holatlari AQSh (368 ming kishi), Braziliya (201,4 ming kishi) va Hindistonda (150,5 ming kishi) qayd etilgan.
Kasallanish ko‘rsatkichi bo‘yicha AQSh hamon yetakchi bo‘lib turibdi —  COVID-19’ni yuqtirib olish bilan bog‘liq 21,8 milliondan ortiq holat qayd etilgan. Ikkinchi o‘rinda Hindiston (10,4 million bemor), uchinchi o‘rinda esa Braziliya (8 million bemor).
Eslatib o‘tamiz, Buyuk Britaniyada koronavirusning yangi turi aniqlangani, shu tufayli mamlakatning ayrim hududlarida kasallik tarqalish sur’ati tezlashgani haqida 14-dekabr kuni mahalliy Sog‘liqni saqlash vazirligi rahbari Mettyu Xenkok ma’lum qildi. Buyuk Britaniya bosh vaziri Boris Jonsonning so‘zlariga ko‘ra, ushbu turdagi koronavirus avvalgilaridan 70 foizga yuqumliroq, lekin undan xavfli emas.
So‘nggi vaqtlarda koronavirusga chalinish holati ko‘paygani bois Tokioda favqulodda holat, Qozog‘iston hamda Germaniyada koronavirus tufayli cheklovlar kuchaytirildi, Livan va Shotlandiyada esa yana karantin joriy etildi.